《不饮酒二十首 其二》
明代·释函是

醉乡在何处，试问东皋子。窅然丧天下，皇帝曾游否。

阮陶之所至，恐当是块垒。不顾世閒名，沉湎竟奚以。

旦昏无移时，双眸湛如泚。回以视世间，兴灭嗟逝水。

贤智处其中，如电与泡耳。醉又当何为，不醉亦如此。

晨鸟东西驰，日落归山梓。山高圆景微，朔风连夜起。

揽衣坐茅堂，此心不可似。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。